section_heading: Radnja
paragraph_text: Sljedeće jutro u Sašinom stanu pojavljuje se detektiv koji Muhino ubojstvo želi prišiti njemu. Prisiljen je skrivati se, te mu njegovi prijatelji pomažu u skrivanju dok ne riješe novonastalu situaciju (Muha je bio rođak detektiva koji će postati uzrok korjenite promjene Saše Bjelova). Saša potom upoznaje predivnu Olju, pristojnu djevojku iz dobre obitelji; započinju ljubavnu vezu, no ona ubrzo uviđa kako je za njim organizirana opća potjera te bježi od njega (kasnije će se oženiti i imati dijete). Neposredno poslije toga u skrovište provaljuje policija i Saša biva ranjen; krvareći, kune se kako nikad neće napustiti, ne poštovati ili posumnjati u svoje prijatelje, pa čak ni po cijenu života. Kozmosov otac pomaže Saši izbjeći zatvor ali je Saša zato prisiljen tijekom godine i pol izbivati iz Moskve. Nakon toga ekipa počinje s kriminalnom karijerom.